SKRIFTLIG FORESPØRGSEL E-1752/03

af Eija-Riitta Korhola (PPE-DE) til Kommissionen

(27. maj 2003)

Om: Konsekvensanalyser og ansvarsforsikringer som led i beredskabet over for olieforurening

Skibsforlis er ikke bare et miljøproblem, men også en meget stor økonomisk katastrofe. Olieforurening forringer f.eks. brugsværdien af ejendomme og arealer beliggende ved kysten samt deres ejendomsværdi. Olieforurening vanskeliggør anvendelsen af produktionsanlæg og kraftværker i kystområder. F.eks. ville atomkraftværker, som benytter havvand til køling, formentlig være nødt til at indstille driften i længere tid, måske i flere år, fordi olien vil kunne blokere køleaggregaterne, hvad der ville få alvorlige følger. Med henblik på eventuelle ulykker ville det være muligt at træffe foranstaltninger svarende til dem, der træffes over for ulykker med kernekraft.

Med analyser af konsekvenserne af olietankskibes forlis kunne den sandsynlige kumulative fordeling af omkostningerne og andre konsekvenser afklares. På den anden side ville der være behov for en ansvarsforsikring for olieforurening svarende til ansvarsforsikringen mod atomulykker, som skulle dække de ovenfor beskrevne omfattende konsekvenser.

Hvordan ser Kommissionen på gennemførligheden af de ovenfor beskrevne konsekvensanalyser og ansvarsforsikringer til vurderingen og afhjælpningen af omfattende olieforurening, som skal gælde jævnsides med de gældende lovgivningsinitiativer og dem, som er under forberedelse?

Svar afgivet på Kommissionens vegne af Margot Wallström

(8. juli 2003)

Kommissionen kan oplyse det ærede medlem, at de omstændigheder, hun beskriver, er omfattet af den internationale konvention om det privatretlige ansvar for skader ved olieforurening (Civil Liability Convention eller CLC) og den internationale konvention om oprettelse af en international fond for erstatning for olieforureningsskader (Fund Convention).

Disse to konventioner, der blev ændret i 1992, dækker forureningsskader, der opstår som følge af spild af ikke-flygtige olier fra tankskibe i de deltagende landes kystnære områder (op til 200 miles fra kystlinjen). Konventionerne omhandler tab og skade på ejendom og i en vis udstrækning økonomisk tab og omkostninger i forbindelse med genetablering af miljøet samt præventive forholdsregler og udgifter til rensning. 85 lande, herunder alle medlemsstater undtagen Luxembourg og Østrig, er kontraherende parter til konventionerne fra 1992.

Det første ansvarsniveau, der er den registrerede skibsejers ansvar, reguleres ved CLC. Skibsejerens ansvar er skærpet og dermed ikke afhængig af fejl eller uagtsomhed fra hans side. Ejeren har normalt et begrænset ansvar, der beløbsmæssigt svarer til skibets tonnage, i øjeblikket højst 80 mio. EUR for de største skibe. I henhold til CLC skal skibsejere tegne ansvarsforsikring, der giver skadelidte ret til direkte søgsmål mod forsikringsselskabet op til grænsen for skibsejerens ansvar.

CLC-ordningen suppleres af den internationale fond for erstatning for olieforureningsskader (IOPC-fonden), der blev oprettet på baggrund af Fund Convention for at yde erstatning til ofre i de tilfælde, hvor skibsejerens ansvar ikke er tilstrækkeligt til at dække skaden. Det største erstatningsbeløb, der er udbetalt af IOPC-fonden, er i øjeblikket på ca. 175 mio. EUR. IOPC-fonden finansieres ved bidrag fra virksomheder og andre enheder, der modtager olie med skib.

Den 16. maj 2003 blev der på en diplomatisk konference i den internationale maritime organisations regi vedtaget en ny protokol i tilknytning til de nuværende konventioner om olieforureningsansvar og -erstatning. Ved denne protokol etableres en supplerende fond, som sikrer, at erstatningsbeløbet til ofrene kan femdobles (op til 910 mio. EUR).

Kommissionen ser med positive øjne på oprettelsen af den nye supplerende fond, idet den i høj grad vil bidrage til at sikre ofrene hurtig og fuld kompensation i fremtidige olieforureningstilfælde. Kommissionen har henstillet til medlemsstaterne, at de omgående ratificerer den nye protokol, så den kan træde i kraft inden udgangen af 2003.